1552 йылда Ҡазан Яуыз Иван тарафынан тармар ителгәндән һуң, ғәйнә башҡорттары 1557 йылда уның подданствоһын ала һәм батша уларға «ер биләү грамотаһы» тапшыра, был документҡа ярашлы, улар Кама, Сылва һәм Ағиҙел йылғалары араһындағы ерҙәргә хужа булып ҡала. Һуңынан улар башҡа башҡорттар кеүек үк хәрби сословиеға индерелә, ҙур булмаған һалым түләй, сиктәрҙе һаҡларға һәм Рәсәйҙең һуғыштарында ҡатнашырға тейеш була. Кантон системаһы урынлаштырылғас, ғәйнәләр беренсе башҡорт кантонына инә. Улар Наполеонға (Франция) ҡаршы һуғышта ҡыйыулығы менән дан яулай. 13 пермь башҡорто һуғыштағы хәрби ҡаҙаныштары өсөн «1812 йылғы һуғыш иҫтәлегенә» көмөш миҙалы менән бүләкләнә.